**Ministru kabineta noteikumu projekta „Noteikumi par uzturēšanas normām, higiēnas un pirmās nepieciešamības preču apjomu Valsts robežsardzes patvēruma meklētāju izmitināšanas telpās izmitinātajam patvēruma meklētājam un Valsts robežsardzes izmitināšanas centrā ievietotajam ārzemniekam” sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Patvēruma likuma 21. panta trešā daļa un Imigrācijas likuma 59. panta trešā daļa. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība |  Valsts robežsardzei, saskaņā ar Imigrācijas likuma 51.pantu ir tiesības aizturēt ārzemnieku, kurš nelikumīgi uzturas Latvijas Republikā un saskaņā ar Imigrācijas likuma 59.panta pirmo daļu aizturēto ārzemnieku ievietot Valsts robežsardzes pagaidu turēšanas telpā vai izmitināšanas centrā. Valsts robežsardze ārzemnieku ilglaicīgai izmitināšanai izmanto Valsts robežsardzes Daugavpils pārvaldes Aizturēto ārzemnieku izmitināšanas centru „Daugavpils” (turpmāk – Izmitināšanas centrs). Savukārt, īslaicīgi, aizturēto ārzemnieku izmitina Valsts robežsardzes pagaidu turēšanas telpās (speciāli aprīkotas telpas, kurās aizturētas personas tiek ievietotas un turētas apsardzībā) uz laiku, kurš nepārsniedz 10 dienas. Šīs telpas ir izveidotas pamatojoties uz Robežsardzes likumu.  Lai nodrošinātu uzturēšanas, higiēnas un pirmās nepieciešamības preču normas Izmitināšanas centrā ievietotajam ārzemniekam un patvēruma meklētāju izmitināšanas telpās izmitinātajam patvēruma meklētājam, pamatojoties uz Patvēruma likuma 21. panta trešo daļu un Imigrācijas likuma 59. panta trešo daļu [redakcija, kas bija spēkā līdz 2017.gada 1.martam] tika izdoti Ministru kabineta 2016.gada 16.augusta noteikumi Nr.556 „Noteikumi par uzturēšanas normām, higiēnas un pirmās nepieciešamības preču apjomu Valsts robežsardzes patvēruma meklētāju izmitināšanas telpās izmitinātajam patvēruma meklētājam un Valsts robežsardzes izmitināšanas centrā ievietotajam ārzemniekam” (turpmāk – noteikumi Nr.556).  2016.gada 19.februārī Valsts robežsardze noslēdza līgumu ar sabiedrību ar ierobežotu atbildību “Energo Help” par ēdināšanas pakalpojumu nodrošināšanu gan aizturētajiem patvēruma meklētājiem, gan ārzemniekiem, kuri atrodas Izmitināšanas centrā. Atbilstoši minētajam līgumam, vidējās dienas ēdināšanas izmaksas (ar PVN) uz vienu aizturēto pieaugušo personu ir 7,82 euro apmērā. Līgums ir noslēgts uz 12 mēnešiem ar tiesībām pagarināt pasūtījumu izdarīšanas termiņu. Savukārt, Valsts robežsardzes pagaidu turēšanas telpu iekārtošanas un aprīkošanas prasības, aizturētās personas ievietošanas, turēšanas, izvešanas un atbrīvošanas kārtību, kā arī personas pienākumus un tiesības, t.sk. uz uzturu higiēnas precēm nosaka Ministru kabineta 2009.gada 17.jūnija noteikumi Nr.542 „Kārtība, kādā robežsargu aizturēta persona tiek ievietota un turēta pagaidu turēšanas telpā, un šādu telpu iekārtošanas un aprīkošanas prasības” (turpmāk – noteikumi Nr.542). Noteikumos Nr.542 ir noteikts, ka personai ir tiesības saņemt ikdienas uztura, higiēnas un pirmās nepieciešamības preces 2,56 euro vērtībā, ja aizturētā persona pagaidu turēšanas telpā tiek turēta ilgāk par trim stundām. Personai, kura tiek ievietota Valsts robežsardzes pagaidu turēšanas telpā, atšķirībā no Izmitināšanas centrā izmitinātā ārzemnieka nav noteiktas konkrētas pārtikas normas, kuras veido veselīgu uzturu, bet ir noteikts finanšu līdzekļu apjoms, kas tiek paredzēts uztura, higiēnas un pirmās nepieciešamības preču iegādes izdevumu segšanai.  Saskaņā ar Imigrācijas likuma 50.7 pantu Tiesībsargs veic piespiedu izraidīšanas procedūras novērošanu un pēc tam, kad piespiedu izraidīšanas procesa novērošana ir pabeigta, sagatavo ziņojumu par konstatētajiem trūkumiem un rekomendācijas piespiedu izraidīšanas pilnveidošanai. Tiesībsargs savos ziņojumos par piespiedu izraidīšanas procedūras novērošanu atzīmēja, ka regulāri no Valsts robežsardzes pagaidu turēšanas telpās izmitinātajiem ārzemniekiem tika saņemtas sūdzības par ēdināšanu (porcijas apmērs un ēdināšanas biežums) un izteica rekomendāciju uzlabot ēdināšanas nodrošinājumu. ANO Augstais komisārs bēgļu jautājumos (UNHCR) novērtējuma ziņojumos ir iekļautas norādes uz līdzīgām nepilnībām. Secināts, ka Valsts robežsardze pie pašreizējā regulējuma nevar nodrošināt atbilstošas kvalitātes izmitināšanas nosacījumus gadījumos, kad personas tiek izmitinātas pagaidu turēšanas telpās. Ievērojot minēto, Valsts robežsardze 2013.gada oktobrī ar rīkojuma dokumentu stingri ierobežoja pagaidu turēšanas telpu izmantošanu, kad tajās tiek izmitināti aizturētie izraidāmie ārzemnieki vai aizturētie patvēruma meklētāji. Ierobežojumu rezultātā strauji samazinājās Valsts robežsardzes pagaidu turēšanas telpās izmitināto personu skaits.  Lai novērstu minēto trūkumu un noteiktu vienādas uzturēšanas normas ārzemniekam neatkarīgi no izmitināšanas vietas, tika veikti grozījumi Imigrācijas likuma 59. panta trešajā daļā (652/Lp12), kuri 2017.gada 2.martā stājās spēkā. Saskaņā ar minētajiem grozījumiem Ministru kabinetam tiks dots deleģējums noteikt uzturēšanas normas arī aizturētajam ārzemniekam, kurš ievietots Valsts robežsardzes pagaidu turēšanas telpā.  Lai izpildītu ar grozījumiem Imigrācijas likumā Ministru kabinetam doto uzdevumu un attiecinātu uztura normas arī uz ārzemniekiem, kuri izmitināti Valsts robežsardzes pagaidu turēšanas telpā ir nepieciešams veikt grozījumus noteikumos Nr.556. Savukārt, saskaņā ar Oficiālo publikāciju un tiesiskās informācijas likuma 9.panta piekto daļu gadījumā, ja spēku zaudē normatīvā akta izdošanas tiesiskais pamatojums (augstāka juridiska spēka tiesību norma, uz kuras pamata izdots normatīvais akts), tad spēku zaudē arī uz šā pamata izdotais normatīvais akts vai tā daļa. Valsts iestāžu juridisko dienestu vadītāju sanāksmē 2010.gada 15.janvārī tika nolemts (prot.Nr.1, 3.§ 1.punkts), ka gadījumā, ja pilnvarojošā likuma norma ir izteikta jaunā redakcijā, tad no jauna ir jāizdod arī uz tās pamata izdotie Ministru kabineta noteikumi. Ņemot vērā to, ka Imigrācijas likuma 59.panta trešā daļa ir izteikta jaunā redakcijā, ir nepieciešams noteikumus Nr.556 izteikt jaunā redakcijā.  Izstrādājot Ministru kabineta noteikumu projektu ir secināts, ka Valsts robežsardzes pagaidu turēšanas telpā ievietotai personai, nevar piemērot visas noteikumu Nr.556 3.pielikumā noteiktās higiēnas un pirmās nepieciešamības normas uz pagaidu turēšanas telpām, jo noteikumos Nr.556 normas ir iekļautas tādām precēm, kā veļas pulveris, trauku mazgājamais līdzeklis, saimniecības ziepes. Savukārt, pagaidu turēšanas telpās šādas preces nav vajadzīgas, jo trauku un veļas mazgāšanu nodrošina centralizēti, kā arī netiks paredzētas preces mazgadīgajiem bērniem, jo šādi bērni pagaidu turēšanas telpās netiek ievietoti. Tādējādi, nosakot higiēnas un pirmās nepieciešamības preču apjomu ir noteikts vienreizējais higiēnas un pirmās nepieciešamības preču komplekts, kurā ietilpst preces, kas ir nepieciešamas, lai nodrošinātu ievietotai personai iespēju ievērot personīgo higiēnu 2-4 dienu laikā. Turpmāk, kad būs iespējams nodrošināt veselīgu uzturu, Valsts robežsardzes pagaidu turēšanas telpā ievietotajam ārzemniekam, tiks atjaunota Valsts robežsardzes pagaidu turēšanas telpu izmantošana. Ārzemnieku īslaicīgi pēc aizturēšanas (piemēram, procesuālo darbību veikšanai) vai pirms piespiedu izraidīšanas izmitinās Valsts robežsardzes pagaidu turēšanas telpā. No tā kopējais Valsts robežsardzes struktūrvienībās izmitināto ārzemnieku skaits nemainīsies. Piespiedu izraidāmajiem ārzemniekiem uzturēšanas izdevumus sedz no valsts budžeta un no Patvēruma, migrācijas un integrācijas fonda līdzekļiem.  Saskaņā ar likumu “Par valsts budžetu 2017.gadam” un likumu “Par vidējā termiņa budžeta ietvaru 2017., 2018. un 2019.gadam” Valsts robežsardzes bāzes izdevumos plānoti finanšu līdzekļi 10 182 *euro* apmērā (higiēnas un pirmās nepieciešamības preces 4 330 *euro*, ēdināšanas pakalpojumi 5 852 *euro*), lai nodrošinātu uzturēšanas normas, higiēnas un pirmās nepieciešamības preces Valsts robežsardzes patvēruma meklētāju izmitināšanas telpās izmitinātajiem patvēruma meklētājiem un Valsts robežsardzes izmitināšanas centrā un Valsts robežsardzes pagaidu turēšanas telpā ievietotajiem ārzemniekiem. Taču, Valsts robežsardzei piešķirtais finansējums nav pietiekams un, lai pilnā apmērā segtu plānotos izdevumus 2017.gadā, ēdināšanas izdevumi tiek segti no Patvēruma, migrācijas un integrācijas fonda līdzekļiem vai arī tiks lemts par citu finansēšanas avotu, veicot apropriācijas pārdali Saskaņā ar Ministru kabineta 2012.gada 4.jūlija rīkojuma Nr.312 “Par Pasākumu plānu institūciju saskaņotai rīcībai saistībā ar patvēruma meklētāju iespējamo masveida ierašanos Latvijā no krīzes skartām valstīm” 2.punktu jautājumu par papildu līdzekļu piešķiršanu, ja nepieciešams, izskata Ministru kabinetā atsevišķi par katru gadījumu. |
|  3. | Projekta izstrādē iesaistītās institūcijas | Iekšlietu ministrija, Valsts robežsardze. |
| 4. | Cita informācija | Tiesībsargs savā 2013.gada 22.marta vēstulē Nr. 1-5/87 „Par ziņojumu Imigrācijas likuma 50.7 panta 8.daļas kārtībā” un ANO Komisārs bēgļu jautājumos (UNHCR) savā ziņojumā par novērošanu 2012.gadā ir norādījuši uz nepieciešamību uzlabot ēdināšanas nodrošināšanu Valsts robežsardzes pagaidu turēšanas telpās. |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Imigrācijas likuma noteiktajā kārtībā aizturētie un Valsts robežsardzes pagaidu turēšanas telpā ievietotie ārzemnieki. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Cita informācija | Nav. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Nepieciešamie saistītie tiesību aktu projekti | 1. Nepieciešams veikt grozījumus Ministru kabineta 2009.gada 17.jūnija noteikumu Nr.542 „Kārtība, kādā robežsargu aizturēta persona tiek ievietota un turēta pagaidu turēšanas telpā, un šādu telpu iekārtošanas un aprīkošanas prasības” 11.1.apakšpunktā, lai noteiktu, ka minētā norma nav attiecināma uz ārzemniekiem, kuri izmitināti Valsts robežsardzes pagaidu turēšanas telpā.
2. Atzīst par spēku zaudējušiem Noteikumus Nr. 556.
 |
| 2. | Atbildīga institūcija | Valsts robežsardze. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts pirms izsludināšanas Valsts sekretāru sanāksmē tika ievietots Iekšlietu ministrijas mājaslapā sadaļā "Sabiedrības līdzdalība". Projekts pēc tā izsludināšanas Valsts sekretāru sanāksmē būs pieejams Ministru kabineta mājaslapā www.mk.gov.lv. |
| 2. | Sabiedrības līdzdalība projekta izstrādē | Iekšlietu ministrijas mājaslapā sadaļā "Sabiedrības līdzdalība" publicētā iebildumu un priekšlikumu izteikšanas termiņa ietvaros no sabiedrības pārstāvjiem nav saņemti iebildumi vai priekšlikumi attiecībā uz projekta saturu. |
| 3. | Sabiedrības līdzdalības rezultāti | Iekšlietu ministrijas mājaslapā sadaļā "Sabiedrības līdzdalība" publicētā iebildumu un priekšlikumu izteikšanas termiņa ietvaros no sabiedrības pārstāvjiem nav saņemti iebildumi vai priekšlikumi attiecībā uz projekta saturu. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Valsts robežsardze. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpildes rezultātā nav paredzēta esošu institūciju likvidācija vai reorganizācija. Projektā paredzētais tiks īstenots līdzšinējā kārtībā un apjomā, iestāžu funkcijas un uzdevumi netiek paplašināti, papildus cilvēkresursi nav nepieciešami. |
| 3. | Cita informācija | Nav. |

Anotācijas III un V sadaļa – projekts šīs jomas neskar.

Iekšlietu ministrs R. Kozlovskis

Vīza:

Valsts sekretāre I. Pētersone – Godmane

10.04.2017. 11:16

1 475

Steļmaka

67075641, solvita.steļmaka@rs.gov.lv